Vigdís Hauksdóttir, borgarfulltrúi Miðflokksins, deilir á Facebooksíðu sinni í dag skjáskoti úr símanum sínum. Þar eru á ferðinni SMS-skilaboð sem Vigdís fékk þegar hún kom til Danmerkur. Þar er henni kynnt hvernig þjónustu Vodafone er háttað í landinu og henni bent á að hún geti hringt gjaldfrjálst í þjónustuver Vodafone á Íslandi, ef hún þurfi.

„Rosalega er þetta óhuggulegt!!!“ skrifar Vigdís og bætir við: „Hvar er persónuverndin?“

Facebook-vinir Vigdísar benda henni á að ekkert óeðlilegt sé við að hún hafi fengið skilaboðin. Þóra Guðmundsdóttir, sem er fyrrverandi varaformaður Neytendasamtakanna, bendir henni á að þarn hafi síminn hennar tengst við nærliggjandi sendi. „Þetta er þjónusta. Ef þú kærir þig ekki um þetta þá geturðu skilið síman eftir heima eða í það minnsta símkortið og fengið þér nýtt á nýja staðnum,“ skrifar hún.

Fleiri benda Vigdísi á að þetta hafi ekkert með persónuvernd að gera. „Það er ekkert öðruvísi að tengjast dönsku símafélagi en íslensku. Síminn þinn tengist og þú færð meldingu.,“ skrifar einn. Sumir eru þó á því að „Big brother“ viti allt um hana í gegn um símann.

„Óskaplega er fólk barnalegt sem klappar þetta upp - sorry to say !!!“ svarar Vigdís þeim sem telja skilaboðin sjálfsögð.